૨૦૦૭માં રજનીકાન્તની ફિલ્મ ‘શિવાજી’ રિલીઝ થયેલી. ફિલ્મ તો જાણે સુપરહિટ ગયેલી. એ ફિલ્મમાં રજનીકાન્તના પાત્રને સૉફ્ટવેર એન્જિનિયર બતાવવામાં આવ્યું છે. ‘શિવાજી’ની સફળતા પછી એક ટ્રેન્ડ એ જોવા મળ્યો કે તામિલનાડુના કેટલાય ગ્રામ્ય વિસ્તારોમાં વિદ્યાર્થીઓને રાતોરાત સૉફ્ટવેર એન્જિનિયરિંગના અભ્યાસમાં રસ પડવા લાગ્યો હતો. કમ્પ્યુટર સૉફ્ટવેરના ર્કોસમાં ઍડ્મિશન લેનારાઓની સંખ્યામાં નોંધપાત્ર ઉછાળો આવ્યો હતો. આ ઘટનાક્રમને ઑબ્ઝર્વ કરનારા જૉયજિત પાલ નામના કમ્પ્યુટર-એક્સપર્ટને રજનીકાન્તના ચાહકોની લાઇફ પર એક ડૉક્યુમેન્ટરી ફિલ્મ બનાવવાનો વિચાર આવ્યો. આખરે જૉયજિત પાલે એ ડૉક્યુમેન્ટરી પ્રોડ્યુસ કરી અને રિન્કુ કાલ્સી નામની ભારતીય-ડચ ફિલ્મમેકરે ગયા વર્ષે ‘ફૉર ધ લવ ઑફ અ મૅન’ નામની ૮૨ મિનિટની ડૉક્યુમેન્ટરી ફિલ્મ બનાવી. આ દસ્તાવેજી ફિલ્મમાં રજનીકાન્તના ચાહકોના વિશ્વમાં ડોકિયું કરવામાં આવ્યું છે. આ ફિલ્મ વેનિસ ઇન્ટરનૅશનલ ફિલ્મ ફેસ્ટિવલમાં પણ પ્રદર્શિત કરવામાં આવી હતી.